Tag Archives: Stadau
Beth yw'r sgôr, Bach?
Casgliadau / Cerddoriaeth / Collections - Postiwyd
Wrth bori casgliad print Llyfrgell Genedlaethol Cymru sydd wedi'i ddigido, yr oedd diddordeb gennyf i weld cofnod yn dwyn y teitl 'Six Concertos for Keyboard'. Ar ôl agor y cofnod catalog, gwelais sawl delwedd o sgôr cerddorol gan 'Jean Bach', wedi'i ddyddio'n betrus 177[u].
Roedd yr enw 'Bach' yng nghyd-destun cyfansoddwr wedi dechrau canu clychau wrth i mi feddwl am bwysigrwydd posibl yr eitem. Fe wnaeth y cyflwyniad ar y dudalen rhwymo gadarnhau fy nhybiaeth bod hwn yn haeddu ymchwil bellach. Yn wir, cadarnhaodd chwiliad cyflym ar y We mai'r cyfansoddwr oedd Johann Christian Bach.
Teitl y gwaith llawn [sydd ar goll o'r sgôr yn y Llyfrgell] yw Six concerti pour le clavecin, deux violons & une violoncelle, oevre [sic] premier / composées par Jean Bach (Six concertos for harpsichord, two violins and violincello, first opus, composed by Jean Bach) a gyhoeddwyd gan Peter Welcker yn Llundain, 1763. Debyg bod y sgôr yn y Llyfrgell ond yn cynnwys y rhan ar gyfer yr harpsicord. Nid yw'r catalog ar hyn o bryd yn darparu unrhyw gliwiau o darddiad y gwaith.
Cafodd J.C. Bach, mab ieuengaf yr enwog Johann Sebastian Bach, ei eni yn Leipzig yn 1735. Derbyniodd ei addysg gerddorol o'i dad hyd nes ei farwolaeth yn 1750. Gwariodd J.C. Bach sawl blwyddyn yn Yr Eidal, yn cyfansoddi cerddoriaeth eglwysig yn bennaf, ac yn 1760 cafodd ei apwyntion yn organydd yn eglwys gadeiriol Milan. Yn 1762, symudodd i Lundain a bu'n ymwneud â'r byd cerddorol cyfoes. Diolch i'w enw da, cafodd ei apwyntio fel meistr cerdd i'r Frenhines Charlotte, sef gwraig ifanc Siôr III.
Y Frenhines Charlotte gan Thomas Gainsborough (engrafiad, casgliadau LlGC)
Mae'n debyg bod Bach a'r Frenhines, a chafodd ei eni yn Yr Almaen ac oedd yn hoff iawn o gerddoriaeth, yn dod ymlaen yn dda. Yn ystod ei yrfa broffesiynol, dysgodd Bach ei phlant hefyd, gan gynnwys y brenhinoedd Siôr IV a William IV. Nid yw'n syndod felly iddo gyflwyno'i Opus I, y chwe concerto i'r harpsicord, i'w noddwraig brenhinol. Mae'r dynged raslon yn y Ffrangeg, sef iaith diplomyddiaeth a diwylliant. Mae'r geiriad yn gonfensiynol a gellid ei gyfieithu, yn fras, fel y ganlyn:
'Gan fy mod wedi fy nerbyn yn raslon i roi fy ngwasanaeth i'ch Mawrhydi yn y grefft o ganu, yr wyf yn ei gwneud yn ddyletswydd arnaf i ymroi'n llwyr i'w hastudiaethau a'i difyrrwch. Yng ngoleuni hyn, yr wyf wedi mentro cynnig i'ch Mawrhydi'r ymgais wan hon. Mae'r gras a'r caredigrwydd y mae Eich Mawrhydi wedi dangos wrth wrando ar berfformiad y gerddoriaeth yma wedi f'annog i'w gyhoeddi; ac mae'r caniatâd graslon y mae Eich Mawrhydi wedi rhoi imi i'w hargraffu dan ei gofal gogoneddus yn fy sicrhau yr hoffai dderbyn y deyrnged hon o fy mrwdfrydedd â'r un caredigrwydd a chymwynasgarwch brenhinol sy'n dwyn edmygedd y deyrnas, llawenydd y llys, dedwyddwch ei gweision a'i deiliaid, ac hapusrwydd yr un sy'n cael yr anrhydedd o fod, gyda'r parch mwyaf, Madame Eich Mawrhydi, eich ufudd was, Jean Bach.'
Mae WorldCat yn rhestri sawl esiampl o'r un gwaith, gan gynnwys sgôr printiedig lawn yn Y Llyfrgell Brydeinig. Ni does sôn am y sgôr yn y Llyfrgell Genedlaethol, a hynny mwy na thebyg oherwydd nad oedd wedi'i hadnabod hyd yma. Er bod y gerddoriaeth yn adnabyddus, mae prinder cymharol y sgôr cynnar hwn yn ei gwneud hi'n haeddiannol o gael ei chynnwys.
Gallwch wrando ar sampl o'r gerddoriaeth ar wefan Presto Classical. Mae symudiad olaf Concerto Rhif 6 yn adlewyrchu perthynas Johann Christian Bach gyda'r teulu brenhinol, yn cynnwys amrywiaethau arbennig o dôn dra gyfarwydd.
Gellid chwilio am gerddoriaeth i'r allweddell gan gyfansoddwyr arall o'r deunawfed ganrif, megis Johann Christian Fischer, Johann Samuel Schroeter a Johann Anton Filtz, ymysg y gerddoriaeth sydd wedi'u digido yn y Llyfrgell Genedlaethol o dan y pennawd 'Deunyddiau Print eraill sydd ar gael i'w gweld'.
Diolch i Heini Davies a Menna Morgan am eu cymorth gyda'r blog yma ac am ddiweddaru'r cofnodion catalog perthnasol.